मजबूत वैश्विक रुख के बीच औद्योगिक इकाइयों के उठाव बढ़ने से शुक्रवार को दिल्ली सर्राफा बाजार में चांदी 750 रुपये उछलकर 39,900 रुपये प्रति किलोग्राम पर पहुंच गई। वहीं, स्थानीय आभूषण कारोबारियों की निरंतर लिवाली से सोना 15 रुपये बढ़कर 30,840 रुपये प्रति 10 ग्राम हो गया। राष्ट्रीय राजधानी में, चांदी तैयार 750 रुपये उछलकर 39,900 रुपये प्रति किलोग्राम हो गई। हालांकि, साप्ताहिक डिलिवरी 175 रुपये गिरकर 38,140 रुपये प्रति किलोग्राम रही। चांदी सिक्का लिवाल और बिकवाल क्रमश : 74,000 और 75,000 रुपये प्रति सैकड़ा के पूर्व स्तर पर रहे। सोना 99.9 प्रतिशत और 99.5 प्रतिशत शुद्धता का भाव 15 रुपये बढ़कर क्रमश: 30,840 रुपये और 30,690 रुपये प्रति 10 ग्राम पर रहा। गुरुवार को सोने में 25 रुपये की तेजी आई थी। हालांकि, आठ ग्राम वाली गिन्नी 24,700 रुपये प्रति इकाई पर ही टिकी रही।